[pic] | EUROOPA ÜHENDUSTE KOMISJON |

Brüssel 11.7.2007

SEK(2007) 936

KOMISJONI TALITUSTE TÖÖDOKUMENT MÕJU HINDAMISE KOMMENTEERITUD KOKKUVÕTE

Lisatud valgele raamatule spordi kohta (KOM(2007) 391 lõplik) (SEK(2007) 932) (SEK(2007) 934) (SEK(2007) 935)

Spordi valge raamatu mõjuhinnang selgitab peamisi põhjusi ja menetlusi, mis viisid komisjoni otsuseni koostada valge raamat spordi kohta. Otsus tugines asutusesisestel teadmistel, ulatuslikel konsultatsioonidel riiklike ja valitsusväliste sidusrühmadega ning olemasolevate aruannete ja uuringute läbivaatamisel,[1] mis kõik kokku võimaldasid komisjonil määrata kindlaks spordivaldkonna poliitilise algatuse prioriteedid. Analüüs kinnitas, et ELile on pandud palju erinevaid ootusi, et viimane arvestaks oma poliitikakujunduses paremini spordile iseloomulikke jooni,[2] tunnustades samal ajal spordi sõltumatust, ning et on valdkondi, kus ELi tegevus spordi vallas võib luua olemasolevatele riiklikele meetmetele lisandväärtust. Samuti kinnitas analüüs, et spordi potentsiaali saaks ühiskonna ja majanduse valdkonnas paremini kasutada, et aidata saavutada ELi strateegilisi eesmärke.

Praegune õiguslik raamistik ei anna ELile spordi valdkonnas õiguslikku pädevust. Siiski kehtivad selle valdkonna suhtes paljud EÜ asutamislepingu sätted ja seda käsitlevad seega ka Euroopa kohtute lahendid ja komisjoni otsused. Euroopa spordi keerukas maastik oma mitmekülgsete mõõtmetega on seotud paljude ELi poliitikavaldkondadega ja on vastamisi uue ühiskondliku ja majandusliku reaalsusega ning uute väljakutsetega, luues olukorra, mida ei ole seni terviklikult käsitletud ELi tasandi algatuse kaudu. Seega peab mis tahes reageering sidusrühmade ootustele ELi algatuse suhtes põhinema terviklikul poliitilisel lähenemisviisil, mis võtab ühest küljest arvesse kehtivat õiguslikku tausta ning teisest küljest vajadust järgida spordi sõltumatust ja subsidiaarsuse nõudeid. Selline algatus nõuab loomulikult tihedat koostööd kõigi komisjoni asjaomaste talituste vahel.

Seda arvestades tuuakse mõjuhinnangus esile peamised kaalutlused seoses komisjoni spordivaldkonna algatusega, selgitades selle aluseks olnud põhjusi, tuues välja peamised probleemid ja kirjeldades peamisi eesmärke. Peamised probleemid on seotud kolme põhivaldkonnaga, nimelt spordi sotsiaalne roll, spordi majanduslik mõõde ja spordi korraldus. Probleemid esitatakse teemade ja nendega seotud ülesannete loeteluna. Arvestades nende küsimuste suurt arvu, mida peaks käsitlema tervikliku lähenemisviisi puhul spordile, määrati mõjuhinnangu jaoks kindlaks kuus esmatähtsat probleemi, mis kajastavad peamisi sidusrühmade väljendatud muresid:

a) õiguskindluse puudumine seoses ELi õiguse kohaldamisega spordile;

b) peamiselt professionaalse spordiga seotud juhtimisalased küsimused, eelkõige mängijate esindajate hulgas laialt levinud ebaseaduslik tegevus, alaealiste sportlaste nõrk kaitse ning dopingu, rassismi ja vägivalla kahjulik mõju spordis;

c) spordi rahastamine ja kohaliku tasandi spordi traditsiooniliste rahastamisviisidega seotud probleemid;

d) poliitikakujunduse aluseks olevate spordisektorit käsitlevate andmete puudumine;

e) ülekaalulisuse, rasvumise, kardiovaskulaarsete haiguste ja osteoartriidi esinemissageduse suurenemine, mis on suurel määral vähese füüsilise aktiivsuse tagajärg;

f) sporditeemade vähene kaasatus haridus- ja koolituspoliitikasse.

Aruanne toob välja, et ELi spordialase algatuse eesmärk peaks olema anda spordi rollile Euroopas strateegiline suund, julgustada arutlema esitatud probleemide üle ja suurendada kõnealuse sektori tähtsust ELi poliitikakujunduses. Aruandes märgitakse, et algatuse eesmärk on näitlikustada, tunnustada ja edendada ELi poliitikakujunduses spordi sotsiaalseid, majanduslikke ja korralduslikke omadusi. Lisaks on eesmärgiks integreerida sporti paremini olemasolevatesse ja kavandatud ELi programmidesse ja meetmetesse ning teha kindlaks, kuidas saab ELi rahastamisvahendite raames pakkuda spordialastele projektidele rahalist abi. Mõjuhinnang toob eesmärgina välja ka parema dialoogi ja spordialase poliitilise koostöö struktuuri loomise ELi tasandil.

Mõjuanalüüsist ilmneb neli võimalust spordi rolli käsitlemiseks Euroopas praeguses õiguslikus ja poliitilises olukorras:

- esimene võimalus on mitte tegutseda ja selle tulemuseks oleks praeguse olukorra säilimine spordi valdkonnas;

- teine võimalus on algatada rohelise raamatu kaudu edasised konsultatsioonid ELi spordialase algatuse vajalikkuse üle;

- kolmas võimalus on käsitleda sporti laiaulatusliku ja tervikliku algatuse kaudu, mis ei ole õiguslikult siduv, s.t valge raamat või teatis;

- neljas võimalus hõlmab reguleerivate meetmete vastuvõtmist konkreetsete probleemide jaoks koos spordi parema integreerimisega ELi poliitikavaldkondadesse ja programmidesse.

Analüüsides kuues prioriteetses valdkonnas pakutud meetmete võimalikku mõju, tõhusust, kulutasuvust, seostatust ja võimalikke riske, jõutakse aruandes järeldusele, et esimene võimalus (ELi tasandi tegevuse puudumine) ei vastaks sidusrühmade ootustele ja selle tulemusena võiks jääda kasutamata võimalus lahendada spordivaldkonna praegusi probleeme. Arvestades viimaste aastate jooksul juba korraldatud laiaulatuslikke konsultatsioone, ei näe aruande koostajad lisandväärtust konsultatsiooniprotsessi jätkamises (teine võimalus). Aruandes märgitakse, et reguleerivate või õigusloomega seotud ettepanekute koostamisega reas valdkondades, nagu pakutakse neljandas võimaluses, võib kaasneda oht, et ei järgita subsidiaarsuse põhimõtet ja spordi sõltumatust ega võeta arvesse spordi erinevaid mõõtmeid.

Valge raamatu valik vastab kõige paremini püstitatud eesmärkidele ja on ka kõige kulutõhusam alternatiiv. Tänu tegevuskavale, milles on kindlaks määratud konkreetsed meetmed väljaselgitatud põhiteemade käsitlemiseks, koondab valge raamat eri tasandite kõige tõhusamaid meetmeid, järgides samal ajal spordi sõltumatust ja pädevuste jaotust spordi valdkonnas Euroopas. See valik vastab kõige paremini soovile anda ELi tasandi spordialasele algatusele praeguses õiguslikus raamistikus poliitilist kaalu ja muuta see nähtavamaks.

[1] Üksikasjalik ülevaade viimastel aastatel läbiviidud konsultatsioonidest riiklike ja valitsusväliste sidusrühmadega on esitatud valgele raamatule lisatud komisjoni talituste töödokumendi III lisas.

[2] Nagu on sätestatud Euroopa Ülemkogu 2000. aasta Nice’i deklaratsioonis.